ธปท.เผยเศรษฐกิจมิ.ย.และไตรมาส2ขยายตัวดี
ธปท.เผยภาวะเศรษฐกิจเดือนมิ.ย.และไตรมาส 2ปีนี้ยังขยายตัวดีต่อเนื่อง ชี้ดอกเบี้ยที่ปรับสูงขึ้นยังไม่เป็นอุปสรรคต่อการลงทุน
29 ก.ค. 2554

ธปท.เผยภาวะเศรษฐกิจเดือนมิ.ย.และไตรมาส 2ปีนี้ยังขยายตัวดีต่อเนื่อง ชี้ดอกเบี้ยที่ปรับสูงขึ้นยังไม่เป็นอุปสรรคต่อการลงทุน
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า ภาวะเศรษฐกิจในเดือนมิ.ย.ปีนี้ที่ผ่านมายังขยายตัวได้ต่อเนื่อง จากอุปสงค์ทั้งในและต่างประเทศ ด้านการผลิตปรับตัวดีขึ้นโดยเฉพาะการผลิตและการส่งออกในหมวดยานยนต์ที่ดีขึ้น หลังได้รับผลกระทบขาดแคลนชิ้นส่วนจากปัญหาภัยพิบัติในญี่ปุ่นคลี่คลายลง อย่างไรก็ตาม อัตราเงินเฟ้อยังอยู่ในระดับสูงจากการทยอยส่งผ่านต้นทุนไปยังราคาสินค้าอุปโภคบริโภคในช่วงที่อุปสงค์ยังขยายตัวได้ต่อเนื่อง และจากการคาดการณ์แผนการใช้จ่ายของรัฐบาลในอนาคต 
ด้านภาวะเศรษฐกิจในไตรมาสที่ 2 ของปีนี้ยังขยายตัวได้ดี ตามตามแรงขับเคลื่อนของอุปสงค์ทั้งในและต่างประเทศเช่นกัน อย่างไรก็ดีการลงทุนภาคเอกชนขยายตัวชะลอลงเหลือ 7.4% จากไตรมาสแรกที่ 14.3% หลังจากมีการเร่งการลงทุนไปมากในช่วงก่อนหน้านี้ ขณะที่การผลิตชะลอลงเหลือ จากผลผลิตสินค้าเกษตรชะลอลง เพราะเคยเร่งปลูกไปก่อนหน้านี้ และการผลิตภาคอุตสาหกรรมหดตัวตามการลดลงของการผลิตในหมวดยานยนต์ที่ได้รับผลกระทบจากญี่ปุ่น และหมวดสิ่งทอและเครื่องนุ่งห่มที่ลูกค้าชะลอคำสั่งซื้อจากราคาฝ้ายที่ผันผวน โดยธปท.มองอัตราการขยายตัวทางเศรษฐกิจ(จีดีพี)ในไตรมาส 2 ใกล้เคียงกับกระทรวงการคลังว่าจะอยู่ที่ระดับ 3-3.6%
นายเมธี กล่าวว่า ผลของการปรับขึ้นดอกเบี้ยนโยบายที่ผ่านมาและแนวโน้มดอกเบี้ยขาขึ้น เนื่องจากธปท.จำเป็นต้องดูแลเงินเฟ้อที่อยู่ในระดับสูง ซึ่งมีโอกาสหลุดกรอบเป้าหมาย 0.5-3%ได้ในช่วงไตรมาส 4 ปีนี้ นั้น มองว่าต้นทุนจากดอกเบี้ยทีเพิ่มขึ้นไม่เป็นอุปสรรคต่อการลงทุนจนมากนัก